

 Szombathely Megyei Jogú Város

 Polgármestere

ELŐTERJESZTÉS

a Gazdasági és Városstratégiai Bizottság 2015. április 13-i ülésére

**Javaslat a Savaria Turizmus Nonprofit Kft. 2014. évi beszámolójának megtárgyalására**

Szombathely Megyei Jogú Város Önkormányzata 2014. december 23-án megalkotta új vagyonrendeletét. A 40/2014.(XII.23.) önkormányzati vagyonrendelet V. fejezete rendelkezik arról, hogy a tulajdonosi jogok gyakorlása az önkormányzati gazdasági társaságokban miként oszlik meg a Közgyűlés, a gazdasági ügyekért felelő bizottság, illetőleg a polgármester között. A rendelet 19. § (1) bekezdés b) pontja szerint a többségi és kizárólagos önkormányzati tulajdonú gazdasági társaságok számviteli törvény szerinti beszámolójának, féléves beszámolójának és üzleti jelentésének elfogadásáról a gazdasági ügyeket ellátó bizottság jogosult dönteni.

Tájékoztatom a Tisztelt Bizottságot, hogy az önkormányzati tulajdonú gazdasági társaságok 2014. évi beszámolóinak megtárgyalása a bizottság májusi ülésének napirendjén szerepelnek majd. A Savaria Turizmus Nonprofit Kft. 2014. évi beszámolóját a bizottságnak azért szükséges megtárgyalnia, mert azt a társaság jelenlegi ügyvezetője készítette, akinek munkaviszonya 2015. április 17. napjával közös megegyezéssel megszüntetésre kerül.

A társaság 2014. évi beszámolója az előterjesztés mellékletét képezi, ezért az abban foglaltakat csak röviden kívánom összefoglalni.

A Savaria Turizmus Nonprofit Kft. 2011. április 1-i megalakulása óta folyamatosan növekedő mérleg szerinti eredményt produkál, a 2014. üzleti évét 6.502 eFt mérleg szerinti eredménnyel zárta, annak ellenére, hogy a két tulajdonostól származó működési és egyéb feladat ellátási támogatások összege nem változott.

A folyamatos javuló eredmény a társaság, a TDM szervezet megerősödésének, a folyamatosan bővülő turisztikai szakmai feladatellátásnak, ezen belül is a két nyertes, futó turisztikai pályázatból eredő működési, bértámogatásnak köszönhető, melyek jó része a 2014-es üzleti évet érintette.

A társaság vállalkozói tevékenységéből fakadó nettó árbevétele a 2014. évben 4.318 eFt volt. Egyéb bevétel sorát képezte a Szombathely Megyei Jogú Város Önkormányzatától kapott működési támogatás, amely 15.000 eFt volt. A bevételek másik meghatározó részét a projekttámogatások összege adta (31.641 eFt).

A költségek és ráfordítások mértéke a személyi jellegű ráfordítások kivételével 2013-as évhez képest növekedés mutat.

Összességében a társaság 2014. évben eredményes évet zárt, egy stabil gazdálkodású, növekedési pályán lévő Kft.

A társaság felügyelő bizottsága a Kft. 2014. évi beszámolóját elfogadta.

Tájékoztatom a Tisztelt Bizottságot, hogy a Savaria Turizmus Nonprofit Kft. 2014. évi beszámolója terjedelmére való tekintettel nem kerül megküldésre papír alapon. A dokumentum elérhető és letölthető a [www.szombathely.hu](http://www.szombathely.hu) honlapon az „Önkormányzat / e-közgyűlés – e-bizottság / e-közgyűlés-aktuális” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

Szombathely, 2015. április 8.

**/: Dr. Puskás Tivadar :/**

**Határozati javaslat**

**…./2015. (IV. 13.) GVB. sz. határozat**

1./ A Gazdasági és Városstratégiai Bizottság a Savaria Turizmus Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2014. évi beszámolóját megtárgyalta, és azt

47.873 eFt mérleg főösszeggel
7.157 eFt adózás előtti eredménnyel

6.502 eFt mérleg szerinti eredménnyel elfogadja.

2./ A Gazdasági és Városstratégiai Bizottság felhatalmazza Szombathely Megyei Jogú Város Polgármesterét, hogy a Savaria Turizmus Nonprofit Kft. taggyűlésén a fenti döntésnek megfelelően szavazzon.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyzői feladatokat ellátó aljegyző

(A végrehajtásért felelős:

Vörös-Borsody Csilla, a Savaria Turizmus Nonprofit Kft. ügyvezetője

 Lakézi Gábor, a Városüzemeltetési Osztály vezetője)

**Határidő:** a társaság taggyűlése